Den såkaldte småkagekonflikt i dansk badminton er løst. Det meddeler parterne på et pressemøde i Brøndby. Fem danske topspillere i doublerækkerne har været udelukket fra landsholdet, fordi deres personlige sponsoraftaler med småkageproducenten Kjeldsen Cookies kolliderer med Badminton Danmarks aftale med en anden småkageproducent, Danisa. Det betyder, at ingen af de fem spillere, Mathias Boe, Carsten Mogensen, Joachim Fischer eller det nordjyske badminton-par Kamilla Rytter Juhl og Christinna Pedersen, er med ved Sudirman Cup, VM for blandede hold, der bliver spillet i øjeblikket i Kina. Her er Danmark nået frem til kvartfinalerne, hvor det reservespækkede danske hold fredag møder Japan. Eftersom der nu er fundet en løsning, kan de fem spillere vende tilbage til landsholdstræningen på elitecentret i Brøndby, og de er udtaget til det individuelle VM i Jakarta i august. Sagen opstod, fordi de fem spillere havde individuelle aftaler med Kjeldsen Cookies, der ikke tillod dem at stille op med sponsorlogo fra et konkurrerende firma. Derfor blev der ballade, da Badminton Danmark for nogle måneder siden indgik et sponsorat for Sudirman Cup med Danisa. Ifølge en kollektiv aftale mellem spillerne og Badminton Danmark skal spillerne have badmintonforbundets sponsorlogo på brystet, når de repræsenterer Danmark. Til gengæld må de gerne have deres egen sponsor på brystet, når de spiller individuelle turneringer. Derfor vidste spillerne, at deres private sponsoraftaler med Kjeldsen Cookies kunne være et problem i forhold til landsholdet. Sagen blev yderligere kompliceret af, at Kjeldsen Cookies og det indonesiske selskab Mayora, som ejer Danisa, har en verserende retssag i gang.

Opsummering:
De fem udelukkede badmintonspillere er udtaget til VM i Jakarta, efter at sponsorkonflikten er blevet løst.